Melba Roy Mouton

Melba Roy Mouton, Melba L Mouton izenez ere ezaguna, (Fairfax, Virginia, 1929 - Silver Spring; 1990) AEBetako matematikari eta programatzaile afroamerikarra izan zen, NASAren ibilbide eta eta geodinamika atalaren ikerketa-programako laguntzaile izendatua. 1960ko hamarkadan, NASAko emakume matematikari eta programatzaile talde baten buru izan zen. Matematikari gisa hasi zen, eta Echo 1 eta 2 sateliteen programaren buru izatera heldu zen. Ordenagailu-programatzaileen burua izan zen, eta, geroago, Goddard hegaldi espazialeko zentroko programen produkzioko atalburua.

 Biografia 
Virginiako Fairfax hirian jaio zen, Rhodie eta Edna Chloeren alaba. Howardeko Unibertsitatean graduatu zen 1950ean, matematikako masterreko gradu batekin. 1959an hasi zen NASArentzat lanean, Army Map Service eta Errolda Agentziarentzat lan egin ondoren. NASAn lan egin zuen bitartean, Echo sateliteen jarraipena gainbegiratu zuen. Bere lanaren helburua sateliteak orbita egonkor batean egotea eta satelitea une oro espazioan non zegoen jakitea zen. APL programazio-lengoaiari buruzko mintegietan eta kode informatikoen dokumentazioari buruz NASAk argitaratutako artikuluetan parte hartu zuen.

1970ean "Motibazioa eta Gaikuntza edo Automatizazioa" argitaratu zuen "Ordenagailu-programen dokumentazio-metodo automatizatuak" izeneko sinposioan. 

1972an, Goddarden Ibilbide eta Geodinamika Dibisioko Ikerketa Programen zuzendariorde izendatu zuten.

1972ko apirilaren 15ean, NASAk bere irudia eta beste lankide beltz batzuena erabili zituen The Afro American egunkarian, Estatu Batuetako administrazioak aniztasunarekiko duen konpromisoa adierazteko.

1973an erretiratu zen NASAtik.

 Bizitza pertsonala 
Melba Roy Mouton Wardell Royrekin ezkondu zen eta gero Webster Moutonekin. Hiru seme-alaba izan zituen. Marylandeko Silver Spring-en hil zen, 1990eko ekainaren 25ean, garuneko tumore baten ondorioz, hirurogeita bat urte zituela. 

 Sariak eta aintzatespenak 
NASAn, Apollo Achievement Award (Apolo Lorpenaren Saria) eta Exceptional Performance Award (Aparteko Errendimenduaren Saria) jaso zituen.

2022ko maiatzean, Mons Mouton ilargi-mendia (lehen Leibnitz goi-ordokiko Leibnitz Beta izenez ezagutzen zena)  izendatu zuten ofizialki bere omenez. Gune hori ilargiaren hegoaldeko eskualde polarrean dago, eta Volatiles Investigating Polar Exploration Rover (VIPER) lurreratzeko gune bihurtzea aurreikusita dago.

 Erreferentziak 

 Kanpo estekak 

Kategoria:Emakume matematikariak
Kategoria:Emakume informatikariak
Kategoria:Emakume zientzialariak
Kategoria:Ameriketako Estatu Batuetako matematikariak
Kategoria:Ameriketako Estatu Batuetako informatikariak
Kategoria:Ameriketako Estatu Batuetako zientzialariak